Ο **Τζόνι (Γιάννης) Αναστασιάδης** (γεν. 13/8/1968) είναι παλαίμαχος Ελληνοαυστραλός επιθετικός ποδοσφαιριστής, που έκανε μακροχρόνια καριέρα στον ΠΑΟΚ. Υπήρξε διεθνής με την εθνική νέων (Κ-20) της Αυστραλίας και τώρα εργάζεται ως προπονητής ποδοσφαίρου.

Ποδοσφαιριστής
--------------

Γεννήθηκε στις 13 Αυγούστου 1968 στη Μελβούρνη από Έλληνες γονείς, μετανάστες πρώτης γενιάς στην Αυστραλία. Ποδοσφαιριστές, που αγωνίστηκαν ως τερματοφύλακες, υπήρξαν τόσο ο πατέρας του όσο ο αδερφός του Δημήτρης (Dean Anastasiadis) ο πρώτος στην Ελλάδα και ο δεύτερος στην Αυστραλία, με την οποία υπήρξε διεθνής.

Ο Τζον Αναστασιάδης ξεκίνησε την καριέρα του από το Μέγα Αλέξανδρο Μελβούρνης (νυν: *Heidelberg United FC*) το 1987 και την επόμενη χρονιά μεταγράφηκε στον ΠΑΟΚ Θεσσαλονίκης, στον οποίο αγωνίστηκε εννιά χρόνια, ως το 1997. Στον ΠΑΟΚ έκανε αξιοπρόσεκτη καριέρα, αφού αγωνίστηκε συνολικά σε 382 αγώνες όλων των διοργανώσεων και πέτυχε 66 γκολ (203 ματς/24 γκολ πρωταθλήματος). Αγωνίστηκε στο Κύπελλο ΟΥΕΦΑ και στον τελικό του Κυπέλλου Ελλάδος 1992.

Το 1997 επέστρεψε στην Αυστραλία, όπου αγωνίστηκε για τέσσερις σεζόν στην ιστορικότερη ποδοσφαιρική ομάδα της ελληνικής ομογένειας, την Ελλάς Μελβούρνης (νυν: *South Melbourne FC*), με την οποία κατέκτησε δύο συνεχείς φορές το πρωτάθλημα Αυστραλίας (1997/98 και 1998/99). Μάλιστα στον τελικό του 1998 σκόραρε κατά του αδερφού Ντιν Αναστασιάδη που ήταν τερματοφύλακας στην αντίπαλη ομάδα Κάρλτον. Δύο γκολ πέτυχε και στον τελικό του 1999 επί της Σίδνεϋ Γιουνάϊτεντ. Στη συνέχεια κατέκτησε με την ομάδα του το Κύπελλο πρωταθλητριών Ωκεανίας και μετείχε στο 1ο Παγκόσμιο κύπελλο συλλόγων της FIFA στο Στάδιο Μαρακανά της Βραζιλίας, όπου σκόραρε το μοναδικό γκολ της ομάδας στη διοργάνωση επί της μεξικανικής Νεκάξα, κάτι που θεωρεί ως κορυφαίο επίτευγμα της καριέρας του, αφού είναι ο μοναδικός Αυστραλός αλλά και ο μοναδικός Έλληνας που έχει σκοράρει στο Μαρακανά.

Με την "Ελλάς Μεβούρνης" έφτασε κοντά σε άλλον ένα τίτλο το 2001, σκοράροντας και πάλι στον τελικό κατά του αδερφού του που έπαιζε στην αντίπαλη ομάδα *"Wollongong Wolves"*, η οποία όμως επικράτησε με 2-1. Στη συνέχεια αγωνίστηκε μια σεζόν ακόμα σε χαμηλότερο επίπεδο, στην Γιάραβιλ Γκλόρι (Yarraville Glory), ως αρχηγός και προπονητής ταυτόχρονα.

### Διεθνής

Το 1987 αγωνίστηκε με την Εθνική Νέων (Κ-20) της Αυστραλίας, με την οποία κατέκτησε το πρωτάθλημα Ωκεανίας και στη συνέχεια υπήρξε μέλος της ομάδας που έπαιξε στο Παγκόσμιο Κύπελλο Νέων (Κ-20) 1987 της ΦΙΦΑ στη Χιλή, όπου αγωνίστηκε στο ματς κατά της Γιουγκοσλαβίας.

### Καριέρα

| Έτος | Σύλλογος | Εμφανίσεις (Γκολ) |
| --- | --- | --- |
| 1987-1988 |  Μέγας Αλέξανδρος Μελβούρνης | 42 (0) |
| 1988-1997 |  ΠΑΟΚ | 203 (24) |
| 1997-2001 |  Ελλάς Μελβούρνης | 104 (32) |
| 2002-2003 |  Γιάραβιλ Γκλόρι |  ; |
| Έτος | Εθνική ομάδα | Εμφανίσεις (Γκολ) |
| 1987 | Αυστραλία ! Αυστραλία Κ-20 | ; |

### Τίτλοι - Διακρίσεις

* Πρωταθλήματα Αυστραλίας (2): 1997/98, 1998/99
* Φιναλίστ Πρωταθλήματος Αυστραλίας: 2000/01
* Κύπελλο Πρωταθλητριών Ωκεανίας (1): 1999
* Πρωτάθλημα Νέων (Κ-20) Ωκεανίας (1): 1987
* Φιναλίστ Κυπέλλου Ελλάδος: 1992

Προπονητής
----------

Ως προπονητής ο Αναστασιάδης ξεκίνησε στην Γιάραβιλ Γκλορι, όπου ταυτόχρονα αγωνίστηκε και ως παίκτης για μία σεζόν στο τέλος της ποδοσφαιρικής του καριέρας. Στη συνέχεια εργάστηκε στις ομάδες: Ελλάς Μελβούρνης, Όκλεϊ Κάνονς και στους Μπέντλι Γκρινς.

* **Προπονητική καριέρα**
	+ Γιάραβιλ Γκλόρι (*Yarraville Glory*): 2002-2004
	+ Ελλάς Μελβούρνης (*South Melbourne FC*): 2005-2008
	+ Κάνονς Μελβούρνης (*Oakleigh Cannons FC*): 2009-2010
	+ Γκρηνς Μελβούρνης (*Bentleigh Greens*): 2011-

Εξωτερικοί σύνδεσμοι
--------------------

* Australian Player Database

Αναφορές
--------

1. ↑  «FIFA World Youth Championship Chile 1987». Αρχειοθετήθηκε από το πρωτότυπο στις 14 Ιουνίου 2012. Ανακτήθηκε στις 21 Ιανουαρίου 2012.